
Forord

Den norske lederstilen er et tema som interesserer mange. I arbeidet med denne boken – og med doktorgradsavhandlingen som boken er basert på – har jeg snakket med mange som har ønsket å dele sine opplevelser av denne formen for ledelse. Solide, empiriske undersøkelser av hva som kjennetegner norsk lederstil samt hvilke resultater slik ledelse er assosiert med, er imidlertid relativt få. Jeg ser på denne boken som et beskjedent, men nyttig tilskudd til denne forskningen. Beskjedent, fordi det fremdeles er mye vi ikke vet, og som fremtidig forskning utvilsomt vil belyse. Nyttig, fordi boken har vokst frem i konstant sparring med virkelige ledere og medarbeidere i norsk næringsliv – altså personer som faktisk vet hvor skoen trykker når det gjelder ledelse her til lands. I den forbindelse vil jeg gjerne rette en stor takk til alle dem som har tatt seg tid til å bidra til forskningen som denne boken bygger på. Uten deres bidrag hadde det verken blitt doktorgrad eller bok!

Jeg vil også rette en stor takk til min tidligere veileder, professor Rune Lines ved Institutt for organisasjon og ledelse på Norges Handelshøyskole. Han var medforfatter av flere artikler i min doktorgradsavhandling, og har dermed vært viktig for denne boken. Min takknemlighet går også til min tidligere arbeidsgiver, Samfunns- og næringslivsforskning (SNF) ved Norges Handelshøyskole. Jeg fikk anledning til å skrive store deler av denne boken i løpet av min tid der, og hadde dermed gleden av å bli ledet av det som må være prototyper på gode norske ledere, Svenn-Åge Dahl og Per Heum.

Denne boken har nytt godt av tilbakemeldinger fra en ekstern fagkonsulent. Det var særlig gjennom disse at jeg ble klar over at dette måtte bli en liten bok om norsk ledelse, ikke en stor. For ledelsesfeltet er som et gigantisk hav, hvor den norske lederstilen svømmer omkring som en tilsynelatende uanselig fisk. Dette er mitt perspektiv på den.

KAPITTEL 1

Introduksjon

For virkelig å forstå ledelse bør man også forstå konteksten som ledelse skjer innenfor. Denne konteksten legger nemlig føringer for hvilken form for ledelse som vil være effektiv. I denne boken tenker vi på nasjonalkultur som en slik kontekst. Jeg tror ikke jeg tar meg vann over hodet når jeg hevder at de fleste som har jobbet i utlandet, har erfart at det virkelig fins forskjeller mellom hvordan man leder i Norge, og hvordan man leder i andre land. For noen kan dette være vanskelig, og det kan faktisk være en årsak til at ledere ikke lykkes. Som leder er det jo meningen at man skal bidra til at organisasjonen når sine mål ved at man klarer å få dem man leder, til å dra i nettopp den retningen. Da må man ha tilstrekkelig påvirkningskraft til at dette skjer. Kulturforskjeller kan redusere denne påvirkningskraften. Da jeg jobbet i USA, opplevde jeg i begynnelsen min leder som litt arrogant, aggressiv og bøllete. Jeg syntes det var vanskelig å forholde meg til vedkommende, og denne usikkerheten gjorde meg mindre motivert til å gjøre en bedre jobb enn det jeg faktisk var nødt til. Først etter en stund forstod jeg at den typiske lederstilen i USA rett og slett er mer tøff og hard enn det jeg var vant til fra norske ledere. Den amerikanske kulturen er tuftet på til dels andre verdier enn her, og det smitter over på arbeidsliv og ledelse ved å sette føringer for hva som er ønskelig atferd. Det var altså egentlig ikke noe ved denne lederens personlighet som påvirket lederstilen, men snarere kulturen. Da jeg ble klar over dette, ble det med én gang lettere å navigere i arbeidslivet. Jeg forstod hva jeg måtte gjøre for å spille på lag med de kulturelle forventningene til ledere og medarbeidere, og motivasjonen kom tilbake.

Min personlige historie handler om kulturbetingede ledelsesforskjeller, verken mer eller mindre. Du har kanskje en, du også. Jeg synes det er kjekt å vite at slike subjektive, opplevde forskjeller i ledelse etter hvert har blitt bekreftet empirisk. Det fins faktisk et helt forskningsfelt som gir empirisk backing for at slike forskjeller eksisterer og har stor innvirkning på individnivå, altså for ledere og medarbeidere. Denne boken handler om en ganske liten del av dette forskningsfeltet, nemlig norsk ledelse. Du har kanskje sett overskrifter i diverse nyhetsmedier som omtaler slik ledelse som «myk», «pusete» og «uklar», og som spekulerer i hvorvidt den vil overleve under presset fra globalisering og amerikanisering. Kanskje har du dine tvil om hvorvidt norsk ledelse i det hele tatt eksisterer – Norge er jo et ganske lite land, som ligger i en utkant av verden. Er det egentlig relevant å snakke om dette som et særegent fenomen i det hele tatt? Etter å ha lest denne boken vil du forhåpentligvis være enig med meg i at svaret på dette spørsmålet er «ja». Det fins fellestrekk i måten man som regel leder på i Norge. Ledelse er ikke det samme overalt. For den som er interessert i ledelse og hvordan man kan få til en så effektiv ledelse som mulig, betyr dette at man bør betrakte ledelse gjennom kulturelle «briller». Man bør rett og slett ha en forståelse av den nasjonalkulturen som ledelse utøves innenfor. Da vil man være bedre rustet til å trykke på de riktige knappene, enten man er leder eller medarbeider.

Likevel er de fleste kjente ledelsesteorier og ledelsesredskaper basert på data hentet fra en ganske annen virkelighet – nemlig den angloamerikanske. Det betyr at de teorier og modeller som vi ofte støtter oss på i ledelsesspørsmål, antakelig er mindre brukbare i mange situasjoner (Chin, 2010). Det norske arbeidslivet har særegne trekk, og det er ikke direkte sammenlignbart med arbeidslivet i verken Sverige eller Danmark, eller i USA for den saks skyld. For å si det enkelt, så «gjør vi ting» på en annen måte i Norge enn i andre land, på bakgrunn av de verdier som er sentrale i vår kultur. Dette bidrar til å farge bildet av ledelse i Norge, og bør i aller høyeste grad tas med i de refleksjoner man gjør seg om ledelse.


Hvem bør lese denne boken?

Denne boken er skrevet for alle som har interesse for norsk ledelse. Jeg vil nemlig påstå at norsk ledelse angår alle som enten er en del av det norske arbeidslivet eller som kommer til å bli det. De aller fleste, med andre ord. Er du arbeidstaker, er norsk ledelse relevant for deg enten som utøver (leder) eller som mottaker (medarbeider). Har du en norsk sjef, er sjansen stor for at du vil kjenne igjen beskrivelsen av norsk ledelse på godt og vondt. Har du en utenlandsk sjef, vil du kanskje oppdage at han eller hun er annerledes enn denne beskrivelsen, og at du kanskje skulle ønske at han eller hun gjorde ting på en «mer norsk» måte. Og er du en utlending som jobber med nordmenn, er denne boken i aller høyeste grad relevant. Kanskje har du allerede erfart at nordmenn oppfører seg veldig annerledes på jobben enn du er vant med fra ditt hjemland. Denne boken kan hjelpe deg med å forstå hvorfor, og hva du kan gjøre for å hanskes med forskjellene. Med et stadig økende antall utenlandske arbeidstakere i norske organisasjoner er det viktig å ha kunnskap om norske særegenheter. Det gjør organisasjonen i stand til å iverksette tiltak for å «utdanne» utlendinger i den norske måten å være leder og medarbeider på. Ikke å gjøre det, og heller stikke hodet i sanden og håpe at utlendingen finner seg til rette og tilpasser seg, kan frarådes på det sterkeste. Krysskulturell ledelsesforskning viser nemlig at ikke å opptre i tråd med lokale forventninger til ledelse kan ha skadelige konsekvenser for organisasjonen i form av kommunikasjonsvansker, redusert tillit, redusert tilfredshet og motivasjon blant medarbeiderne og så videre. Motsatt ser det ut til å være gunstig for organisasjonen at ledere opptrer i tråd med de lokale forventninger til ledelse. For eksempel vil nok mange ledere i det norske arbeidslivet finne at man ikke kommer langt ved å brøle til sine ansatte, flashe Rolex-en eller ta eneveldige beslutninger. Derimot er det mye mer effektivt å vise at man bryr seg om sine medarbeidere som personer og ikke bare som brikker i bedriftens produksjon, gi dem ganske frie tøyler til å utføre arbeidsoppgavene på en mest mulig hensiktsmessig måte, samt involvere dem i beslutninger. Boken gir innsikt i slike forventninger til ledere og ledelse som er unike for Norge. Den kan således være til nytte både for nordmenn og for utlendinger som er nødt til å forholde seg til den norske måten å lede på.

En spesielt viktig målgruppe for denne boken er den vi så fint liker å kalle morgendagens ledere, altså studenter som potensielt kan ende i en lederjobb en dag. Norske universiteter og høyskoler skal drive forskningsbasert undervisning. Fordi det har vært skrevet relativt lite om ledelse i en norsk kontekst, har de tradisjonelt lent seg på den etablerte, angloamerikanske ledelseslitteraturen. I sin ytterste konsekvens kan dette innebære at lederspirer blir utstyrt med verktøy som passer bedre for en amerikansk hverdag og virkelighet, og at de dermed blir mindre effektive i sin ledergjerning fordi de trykker på de gale knappene hos medarbeiderne. Det er mitt håp at denne boken kan være et supplement til de vanlige bøkene om ledelse og dermed gi fremtidens ledere bedre hjelpemidler i arbeidslivet.



Bokens oppbygging

Ledelse i Norge utøves innenfor den særegne norske kulturen. For en ikke-skandinav er det nok nærliggende å skjære de skandinaviske eller nordiske landene over én kam og anta at kulturene er like. Og det er de også – men bare til en viss grad. Enhver skandinav med respekt for seg selv vet jo at de andre skandinaviske landene, det være seg Norge, Sverige eller Danmark, ikke bare er ens eget land underlegne, men faktisk skiller seg fra hverandre på viktige punkter. Hvis du er skandinav, så har du sikkert hørt vitsene om norsken, svensken og dansken, som jo bygger på ideen om grunnleggende forskjeller mellom landene. Nabovennskapelig kjekling i form av vitser til side: Anekdotiske bevis for disse forskjellene fins også. Den som har hatt kolleger fra de andre skandinaviske landene, har nok erfart at de kulturelle forskjellene til tider er større enn man kanskje hadde forventet. Likevel er kultur ikke det eneste som skiller landene fra hverandre. For virkelig å forstå norsk ledelse slik vi kan observere den i dag, trenger vi en forståelse av det som har vært – av den historiske bakgrunnen for norsk ledelse. Vi bør også vite noe om den særegne institusjonelle konteksten som norsk ledelse utøves innenfor, og vi trenger kunnskap om lovgivning som setter begrensninger for ledelse i Norge. Disse tingene kommer vi tilbake til i kapittel 2.

Norsk ledelse utøves altså mot et bakteppe av historie, lovgivning og institusjonell kontekst. Så er det på tide til å returnere til denne bokens hovedperspektiv på ledelseskultur. Hva er det som betegner norsk kultur, og hvorfor påvirkes ledelse av dette fenomenet? Dette ser vi nærmere på i kapittel 3. Og så går vi over til selve rosinen i pølsa og antakelig grunnen til at du leser denne boken: norsk ledelse. Hva er det som egentlig kjennetegner norsk ledelse, og hva er denne lederstilen assosiert med? For å si noe om dette trekker jeg på empirisk forskning som har vært gjort opp gjennom årene, men aller mest på min egen forskning på dette emnet. Som en del av min doktorgrad utførte jeg en intervjustudie av 42 ledere og medarbeidere i tre norske organisasjoner tilhørende tre ulike bransjer (matvareproduksjon, finans og telekommunikasjon), og en spørreundersøkelse som omfattet nesten 400 medarbeidere i sju ulike norske organisasjoner fra både privat og offentlig sektor. Siden den gang har jeg fortsatt forskningen på norsk ledelse som en del av et større forskningsprosjekt ved Norges Handelshøyskole. Sammen bidrar disse undersøkelsene til å tegne et bilde av norsk ledelse som relativt myk, omsorgsfull og involverende på den ene siden, men balansert av fokusering på resultatoppnåelse på den andre siden. Dette ser vi nærmere på i kapittel 4, 5 og 6.

Hva vil så skje med norsk ledelse i fremtiden? Utgjør denne formen for ledelse et varig konkurransefortrinn for bedriften, eller er det mer sannsynlig at andre lederstiler vil viske ut den norske? I kapittel 7 finner vi frem krystallkulen, og diskuterer hvorvidt globalisering og såkalt «amerikanisering» vil vinne terreng, eller om man i norsk ledelse kan finne nøkkelen til å hanskes med kunnskapsarbeidere og «millennials».



Kjært barn har mange navn: ledelse eller lederstil?

Til sist, en liten presisering. Den observante leser vil legge merke til at jeg tilsynelatende bruker norsk ledelse og norsk lederstil om hverandre. Og det stemmer på en prikk. Min erfaring er at både akademikere og praktikere ofte benytter begge til å referere til det samme: lederes stil, atferd, og/eller handlinger. Forfatterne av det mye brukte verket innen undervisning i organisasjonsteori og ledelse, Hvordan organisasjoner fungerer, presenterer en definisjon av ledelse som også denne boken legger til grunn:


(…) ledelse er en spesiell atferd som mennesker utviser i den hensikt å påvirke andre menneskers tenkning, holdning og atferd. Når ledelse skjer innenfor rammen av en organisasjon, er hensikten med ledelse vanligvis å få andre til å arbeide for å realisere bestemte mål, å motivere dem til å yte mer, og få dem til å trives i arbeidet. Dette innebærer at ledelse først og fremst er en prosess mellom mennesker, hvor utøvelsen av ledelse tar sikte på å influere andre.

Jacobsen & Thorsvik, 2007:381



Altså: Her er det lederes atferd og handlinger for å påvirke andre som er det sentrale, og ikke ledelse som funksjon i organisasjoner som sådan. Det betyr selvfølgelig ikke at ledelse ikke kan anses som en helt kritisk funksjon i organisasjonen – men dette er ikke denne bokens perspektiv.



Bruk av boken i undervisning

Dette er en bok om norsk ledelse. Jeg uthever norsk med vilje, fordi det ikke er min hensikt å tilby leseren en innføring i ledelse som sådan. Det fins allerede en lang rekke utmerkede bøker, på både norsk og engelsk, som dreier seg om ledelse som fenomen og funksjon, og som gir innsikt i hvilke resultater ledelse kan gi på ulike nivåer i organisasjonen. Denne boken er ment å gi leseren økt innsikt i de særtrekkene som kjennetegner ledelse i Norge, hvordan disse kan observeres, og hvilke utfall de kan ha. I undervisning i ledelse på bachelornivå kan boken dermed suppleres med et innføringsverk i ledelse. På masternivå, der elevene må antas å ha forkunnskaper i ledelsesteori, kan boken fungere fint i samspill med mer spissede verk innen for eksempel ledelse og motivasjon. På executive-nivå, der studentene har førstehåndskunnskap om ledelse i en norsk kontekst, kan boken fungere som en viktig bevisstgjøring på hva som faktisk er unikt, viktig og vanskelig ved norsk ledelse.

